Möðruvellir (Hörgárdal)

**Möðruvellir** er sveitabær og kirkjustaður í Hörgárdal í Hörgársveit við Eyjafjörð. Möðruvellir hafa verið í byggð allt frá landnámsöld og er víða getið í fornsögum, þó helst Sturlungu. Möðruvellir tengjast mjög sögu Íslands og Danmerkur á margvíslegan hátt. Þar var lengi vel eitt helsta höfuðból Íslands og þar var rekinn Möðruvallaskóli. Möðruvallaklaustur var stofnað þar árið 1296. Þar hafa margir embættismenn á vegum Danakonunga búið og meðal annarra fæddist Hannes Hafstein, fyrsti ráðherra Íslands, þar árið 1861. 

## Kirkjusaga

Árið 1296 var stofnað á Möðruvöllum munkaklaustur af Ágústínusarreglu. Jörundur Þorsteinsson Hólabiskup kom klaustrinu á fót þar sem Hólabiskup væri ábóti þess en príor stjórnaði klausturlifnaði og ráðsmaður annast fjármál. Hann lagði klaustrinu til mikið fé og lét byggja þar kirkju um 1302. Hún brann árið 1316 og klaustrið einnig, kirkjuskrúði og kirkjuklukkur. 

Klaustur stóð með nokkrum hléum á Möðruvöllum allt til siðaskipta. Kirkja mun hafa verið á Möðruvöllum frá því á söguöld, og líklega staðið á sama stað allan tímann. Kirkjan er oft kennd við klaustrið, en staðurinn var eðlilega nefndur Möðruvallaklaustur og kirkjan Möðruvallaklausturskirkja. 

Kirkja sú sem nú stendur á Möðruvöllum var reist á árunum 1865-1867 eftir kirkjubrunann 1865 og var hún þá stærsta timburkirkja landsins. Í kirkjunni er margt fagurra muna sem henni hafa verið gefnir.

Við kirkjunar eru tveir kirkjugarðar: Hinn eldri og nýi. Sá eldri afmarkast af snyrtilegum grjótgarði að sunnan og norðan, en timburgirðingu að austan og vestan. Að framanverðu er yfirbyggt sáluhlið sem setur mikinn svip á staðinn og í það er skorið og málað 7. vers úr 2. passíusálmi. 

Í eldri kirkjugarðinum hvíla margir þjóðkunnir menn, sem setið hafa staðinn eða búið í sveitinni. Má nefna að í suðaustri frá kirkjunni er elsti legsteinninn, en undir honum hvílir klausturhaldarinn, Lárus Hansson Scheving og kona hans en hann lést árið 1722. Þarna eru einnig leiði þriggja amtmanna, þeirra Stefáns Þórarinssonar (d. 1823), Bjarna Thorarensen skálds (d. 1841) og Péturs Hafstein (d. 1875). Norðvestur af kirkjunni er leiði Gríms Jónssonar amtmanns (d. 1849) og norðan við kirkjuna er Ólafur Davíðsson náttúrufræðingur og þjóðsagnasafnari (d. 1903) grafinn ásamt foreldrum sínum. Davíð Stefánsson skáld frá Fagraskógi (d. 1964) hvílir við hlið foreldra sinna í norðaustri frá kirkjunni og við austurgafl kirkjunnar er kirkjusmiðurinn Þorsteinn Daníelsson frá Skipalóni (d. 1882) jarðsettur. Fyrir kirkjudyrum, lítið eitt norðanvið gangveginn er legsteinn séra Jóns Jónssonar lærða (d. 1846) merks prests sem kenndur var við Möðrufell en endaði prestþjónustu sína á Möðruvöllum. 

Nýr kirkjugarður var tekinn í notkun árið 1951 og er hann suður af gamla kirkjugarðinum.

## Stjórnmálasaga

Möðruvellir tengjast stjórnmálasögu landsins í margar aldir. Fyrst bjuggu þar voldugir höfðingjar. Síðan var klaustrið mjög voldugt þar sem það átti gríðarlegar jarðeignir. Eftir að klaustrið var lagt niður tók við tími klausturhaldara, sem voru umsjónarmenn Danakonungs með eignum hans og þar með fulltrúar yfirvaldsins. 

Á árunum 1783-1874 var á Möðruvöllum amtmannssetur og varð staðurinn af þeim sökum höfuðstaður Norðurlands í nærri heila öld. Auk þess sem amtmennirnir voru yfirvald yfir öllu Norður- og Austurlandi, þá voru þeir allir merkismenn, sem unnu á sinn sérstæða og persónubundna hátt að framförum og nýjungum í stjórnarháttum á þeim tímum sem Ísland var að vakna til meðvitundar um sjálfstæði.

## Skólasaga

Árið 1880 var stofnaður gagnfræðaskóli á Möðruvöllum, sem var undanfari Menntaskólans á Akureyri og eru afmæli M.A. miðuð við stofnun Möðruvallaskóla. Á tímum skólans bjuggu á Möðruvöllum margir merkismenn sem unnu mikilvægt brautryðjendastarf í skólamálum og á sviði náttúruvísinda.

Möðruvallaskóli var þó einungis starfræktur í 22 ár því þegar skólahúsið brann árið 1902, var skólinn fluttur til Akureyrar og hét fyrst Gagnfræðaskóli Akureyrar en varð seinna að menntaskóla, þeim fyrsta sem stofnaður var á eftir Menntaskólanum í Reykjavík. Einu sýnilegu minjar skólans sem eftir eru á Möðruvöllum er s.k. Leikhús sem nú hefur verið komið í upprunarlegt horf.

## Náttúrufræðisaga

Á tímum Möðruvallaskóla störfuðu þar merkir náttúrufræðingar, m.a. Þorvaldur Thoroddsen sem efnaði þar í fyrstu Íslandslýsinguna, Stefán Stefánsson, sem skrifaði þar fyrstu *Flóru Íslands* og Ólafur Davíðsson, náttúrufræðingur og þjóðsagnasafnari. Hinn þjóðkunni alfræðingur og náttúrufræðingur, Steindór Steindórsson fæddist á Möðruvöllum 1902 en móðir hans starfaði þar sem ráðskona. Enn í dag er á Möðruvöllum unnið að náttúrufræðirannsóknum á vegum Landbúnaðarháskóla Íslands en frá 1974 hefur verið rekin þar tilraunastöð í landbúnaði sem áður var til húsa á Akureyri. Upphaflega var tilraunastöðin stofnuð af Ræktunarfélagi Norðurlands árið 1904. Einn af aðalhvatamönnum og stofnendum Ræktunarfélagsins og tilraunastöðvarinnar var Stefán Stefánsson á Möðruvöllum.

## Bókmenntasaga

Möðruvellir tengjast bókmenntasögu Íslendinga á einstæðan hátt. Hér hafa bæði búið sum af ástsælustu skáldum þjóðarinnar og önnur tengst staðnum með óbeinum hætti. Fyrstan skal nefna Bjarna Thorarensen amtmann, sem lifir í hugum þjóðarinnar fyrst og fremst fyrir ljóð sín. Hannes Hafstein skáld og ráðherra er fæddur á Möðruvöllum og um svipað leyti sleit þar barnsskónum Jón Sveinsson (Nonni), sem enn dregur að marga Þjóðverja á hverju sumri. Jónas Hallgrímsson ólst upp í nágrenninu og móðir hans var búsett á Möðruvöllum í tíð Bjarna Thorarensens. Jón á Bægisá bjó ekki alls fjarri og auk þess ólst Skáld-Rósa upp í nágrenninu og orti alþekktar ástarvísur, að öllum líkindum til Páls Melsteð amtmannsskrifara á Möðruvöllum.

## Bygginga- og brunasaga

Brunasaga Möðruvalla er landsfræg. Vitað er um klausturbyggingu þó ummerki hennar séu nú hvergi sjáanleg, en fræg er sagan af klausturbrunanum 1316 er munkarnir áttu að hafa komið ölvaðir úr Gásakaupstað og farið óvarlega með eld. Davíð Stefánsson frá Fagraskógi gerði sér þetta að yrkisefni í leikritinu *Munkarnir á Möðruvöllum*. Árið 1712 brunnu til grunna öll hús staðarins nema kirkjan. Amtmannsstofan brann árið 1826 og var þá Baldvin Einarsson nær brunninn inni. Þá var byggt amtmannssetur úr dönskum tígulsteini sem var gjöf Friðriks 6. Danakonungs og var húsið því nefnt Friðriksgáfa en það brann síðan 1874 og lagðist þá amtmannssetur af á Möðruvöllum. 

Svona er eldsvoðanum lýst: "Um nóttina milli hins 20.  og 21. marz brann Friðriksgáfa, hús amtmannsins á Möðruvöllum, til kaldra kola. Allt fólk var í fasta svefni, og varð eigi vart við, fyr en eldurinn hafði læst sig um allt húsið; komst það þó út óskaddað með mestu naumindum, nema karl einn vitfirrtur, er inni brann. Þar brann húsbúnaður allur og margir fjemætir hlutir, sömuleiðis flest embættisskjöl, 
er amtinu til heyrðu; járnskápur sá, er peningar og pcningaskjöl amtsins voru geymd í, fannst í rústunum óskemmdur. Jarðskjálfti lítill hafði orðið um nóttina; ætla menn, að við hristinginn hafi skekkzt ofn í skrifstofunni, og glæður, er lifðu í honum, hafi fallið ofan á gólfið, og valdið eldinum." 

Af Friðriksgáfu hafa þó varðveist góðar teikningar þannig að vitað er hvernig hún leit út. Árið 1865 brann kirkjan og varð litlu bjargað, nema hvað Arngrímur Gíslason listmálari bjargaði altaristöflunni og mun hann hafa notað hana sem fyrirmynd að altaristöflum í aðrar kirkjur. Skólahúsið á Möðruvöllum, sem byggt var úr brunasteininum úr Friðriksgáfu, brann síðan árið 1902.

Leikhúsið, sem einnig var byggt á tímum Möðruvallaskóla sem leikfimihús og pakkhús, slapp við brunann og hefur nú verið fært í upprunalegt horf. Eftir brunann keypti Stefán Stefánsson skólameistari múrsteininn og notaði í fjósbyggingu sem enn er uppistandandi, svonefnt Stefánsfjós. En ekki er brunasögu staðarins lokið, því 1937 brennur á Nunnuhóli, koti ofarlega í Möðruvallatúni og síðar sama ár brann íbúðarhús staðarins.

## Sjálfseignarfélag um Amtmannsetrið á Möðruvöllum

Sjálfseignastofnunin Amtmannssetrið á Möðruvöllum var sett á fót 1. mars 2006. Megin tilgangur stofnunarinnar er að endurreisa merkar byggingar á Möðruvöllum í Hörgárdal og að koma á framfæri sögu staðarins á lifandi hátt með því að skapa aðlaðandi og frjótt umhverfi fyrir skóla, námsfólk og ferðamenn sem áhuga hafa á stjórnmála-, menningar- og kirkjusögu, náttúruvísindum og landbúnaði.

## Nokkrar heimildir um sögu Möðruvalla

**Aðalsteinn Már Þorsteinsson**, *Kristján Pétur Guðmundsson* og *Örvar
Erlendsson* 1995. Möðruvellir í Hörgárdal. Menning og menntun. Greinargerð fyrir
sögunámskeið. Kennaradeild Háskólans á Akureyri. (fjölrit) 19 s.

*Ágúst Sigurðsson* 1965. Drög að sögu Möðruvallaklausturs. Sérefnisritgerð við
guðfræðideild Háskóla Íslands 1965. (fjölrit) 136 s.

*Ágúst Sigurðsson* 1967. Möðruvallaklausturskirkja. Sunnudagsblað Tímans 6 1111-
1114 1125-1126.

*Benedikt Þórðarson* 1891. Skapadægur: Stefán Þórarinsson amtmaður. Sögusafn
Ísafoldar 4 219-223.

*Bjarni E. Guðleifsson* 1984. Stefán Þórarinsson amtmaður á Möðruvöllum.
Heimaslóð 1 19-41.

*Bjarni E. Guðleifsson* 1997. Kirkjubruninn á Möðruvöllum 1865. Heimaslóð 13-15
95-104.

*Bjarni E. Guðleifsson* 1999. Möðruvallakirkja í Hörgárdal. (bæklingur) 8 s.

*Bjarni E. Guðleifsson* 2000. Fræðslubraut frá Gásum til Möðruvalla. Dagur 25.
nóvember 10.

*Bjarni E. Guðleifsson* 2001. Aldarafmæli Flóru Íslands. Stefán Stefánsson
grasafræðingur kennari og skólameistari. Náttúrufræðingurinn 70 119-126.

*Bjarni Thorarensen* 1940-1943. Endurminningar Bjarna Thorarensen um Grím
Jónsson amtmann. Blanda 7 51-58.

*Bjarni Thorarensen* 1986. Bréf 1.-2 bindi. Jón Helgason bjó til prentunar. Hið
íslenska fræðafélag. 315 og 461 s.

*Bogi Th. Melsteð* 1914. Norðurreið Skagfirðinga 1849. Leiðrétting við
Landhagsýrslurnar. Óðinn 9 78-79.

*Brynjólfur Sveinsson* (ritstj.) 1943. Minningar frá Möðruvöllum. Árni Bjarnason,
Akureyri. 290 s.

*Davíð Stefánsson* 1935. Um Ólaf Davíðsson. Lesbók Morgunblaðsins 27. október.
337-340.

*Eggert P. Briem* og *Þorsteinn Jónsson* 1990. Briemsætt. Niðjatal. Sögustenn. 352
s.

*Eiríkur Þormóðsson* 1966. Möðruvallaklaustur. Ritgerð til fyrra hluta prófs í
íslenskum fræðum við Háskóla Íslands. (fjölrit) 110 s.

*Einar Björnsson* 1961. Páskadagsnótt á Möðruvöllum 1902. Heima er bezt 11 109-
118, 161.

*Eyþór Einarsson* 1962. Ólafur Davíðsson. Náttúrufræðingurinn 32 97-101.

*Gils Guðmundsson* 1985. Söguleg deila um sálmabók. Gestur 2 109-134.

*Gísli Brynjólfsson* 1824. Minning Stepháns Þórarinssonar. Stutt Ævi- og
útfararminning herra Stephans Þórarinssonar Conferanceráds og Riddara af
Dannebroge, Amtmanns nordan og austan á Íslandi. Kaupmannahöfn.

*Gísli Brynjólfsson* 1884. Jörgen Pjetr Havstein. Heimdallur 1 128-132 146-150.

*Gísli Brynjólfsson* 1949. Stefán Þórarinsson. Merkir Íslendingar. Ævisögur og
minningargreinar. III. Þorkell Jóhannesson bjó til prentunar. Bókfellsútgáfan 89-109.

*Gísli Gestsson* 1957. Minningarþáttur frá Möðruvöllum. Heima er bezt 7 367-368
380-382.

**Gísli Helgason** 1960. Síðustu dagar Möðruvallskóla og bruninn þar 22. mars 1902.
Heima er bezt 10, 188-190, 225-228, 259-261, 263.

*Grímur Jónsson* 1951. Brot úr ævi Íslendings. Skírnir 44 176-181.

*Grímur Thomsen* 1948. Bjarni Thorarensen. Sigurjón Jónsson þýddi. Andvari 73 74-
86.

*Grímur Thomsen* 1983. Þrjú bréf til Gríms Jónssonar amtmanns. Aðalgeir
Kristjánsson bjó til prentunar. Andvari 108 65-69.

*Hallgrímur Hallgrímsson* 1927. Jón A. Hjaltalín skólastjóri á Möðruvöllum. Iðunn nýr
flokkur 11 1-17.

*Haraldur Haraldsson* 1988. Jón Sveinsson (Nonni). Nonni. Brot úr æskusögu
Íslendings. 304-326.

*Helgi Jónsson* og *Jón Þorkelsson* 1922. Æviágrip Þorvaldar Thoroddsen. Skírnir
15 1-18.

*Helgi Pjeturss* 1904. Bjarni Thorarensen og Stephan G. Stephansson. Eimreiðin 10
32-34.

*Helgi Pjeturss* 1912. Bjarni og Jónas. Óðinn 7 53-55.

*Hólmgeir Þorsteinsson* 1967. Langlífur lítilmagni. Heima er bezt 17 200-205, 213.

*Hulda Á Stefánsdóttir* 1985. Minningar Huldu Á. Stefánsdóttur. I. Bernska.
Bókaútgáfan Örn og Örlygur hf. 218 s.

*Indriði Einarsson* 1921. Norðurreiðin 1849 og síðar. Andvari 46 14-39.

*Ingibjörg Jónsdóttir* 1946. Húsfreyjan á Bessastöðum. Bréf Ingibjargar Jónsdóttur til
bróður síns Gríms amtmanns. Finnur Sigmundsson bjó til prentunar. Hlaðbúð. 246 s.

*Ingvar Gíslason* 1962. Möðruvellir í Hörgárdal, Klaustur – Amtmanssetur – Skóli –
Vígslubiskupssetur. Sunnudagsblað Tímans 4. mars 1962 36-41.

*Jakob F. Ásgeirsson* 2003. Valtýr Stefánsson. Almenna Bókafélagið 589 s.

*Jónas Guðlaugsson* 1967. Möðruvallaklaustur. Sunnudagsblað Tímans 6 676-680,
687, 692-693.

*Jón Helgason* (ritstj.) 1984. Næturævintýri á Möðruvöllum. Íslenskt mannlíf 4 135-
155.

*Jón Sveinsson* (Nonni) 1948. Á Skipalóni. Ritsafn 1. 200 s.

*Jón Sveinsson* (Nonni) 1949. Sólskinsdagar. Ritsafn 3. 221 s.

*Jón Sveinsson* (Nonni) 1988. Brot úr æskusögu Íslendings. Eigin frásögn. Fjórða
útgáfa. Almenna Bókafélagið. 328 s.

*Jón Sveinsson* 1964. Lýsing sr. Jóns Sveinssonar á Bjarna amtmanni Thorarensen.
Heimdragi 1 18-20.

*Jón Þórarinsson* 1923. Foreldrar Hannesar Hafstein. Óðinn 19 12-14.

*Jórunn Jónsdóttir* 1988. Stúlka í Möðruvallaskóla. Gestur 5 72-79.

*Kristján Albertsson* 1961. Hannes Hafstein. Ævisaga 1. Almenna Bókafélagið. 360
s.

*Kristmundur Bjarnason* 1965. Kaflar úr ævisögu Gríms Jónssonar amtmanns.
Andvari 90 54-68.

**Kristmundur Bjarnason** 1984. Svipmyndir úr lífi Gríms amtmanns Jónssonar fram
um 1830. Heimaslóð 3 6-37.

Lýður Björnsson 1995. Spunastofa Stefáns amtmanns. Súlur 22 99-126.

*Matthías Jóhannessen* 1962. Með Valtý Stefánssyni á Möðruvöllum. Með Valtý
Stefánssyni. Bókfellsútgáfan. 11-61.

*Ólafur Davíðsson* 1902. Möðruvallaskóli brunninn. Norðurland 1 105-106.

*Ólafur Oddsson* 1973. Norðurreið Skagfirðinga vorið 1849. Saga 11 5-73.

*Ólafur Ólafsson* 1946. Kristnir Leiðtogar. I. Síra Jón lærði í Möðrufelli. Frækorn I.
Smáritaútgáfan. 9-52.

*Óskar Guðmundsson* 1997. Eldur í Eyjafirði – fyrsta fréttamyndin. Súlur 24 78-88.

*Páll Eggert Ólason* 1922. Þorvaldur Thoroddsen. Andvari 47 5-43.

*Sigurður Guðmundsson* 1946. Líðan og ljóðagerð Bjarna Thorarensen á
Möðruvöllum. Samtíð og saga 3 59-137.

*Sigurður Guðmundsson* 1959. Norðlenski skólinn. Menningarsjóður. 523-533.

*Sigurður Nordal* 1944. Svipir. Bjarni Thorarensen. Áfangar 2 162-173.

*Sigurður Skúlason* 1935. Um Bjarna Thorarensen. Samtíðin 2 12-17.

*Sigurður Stefánsson* 1902. Norðlenskir skólar. Norðurland 15. 22. og 29. mars.

*Sigurður Stefánsson* 1957. Möðruvallakirkja í Hörgárdal 90 ára. Heima er bezt 7
388-390, 406.

*Stefán Stefánsson* 1902. Norðlenskir skólar. Norðurland 1 97, 101, 106, 115.

*Steindór Steindórsson* 1945. Ólafur Davíðsson. Æviágrip. Íslenskar Þjóðsögur 4
529-541.

*Steindór Steindórsson* 1955. Möðruvellir í Hörgárdal. Jólablað Alþýðublaðsins 1955.
2 4 og 9.

*Steindór Steindórsson* 1961. Á Möðruvöllum. Jólablað Alþýðumannsins 10-11.

*Steindór Steindórsson* 1963. Stefán Stefánsson skólameistari – aldarminning. Ársrit
Ræktunarfélags Norðurlands 60 1-128.

*Steindór Steindórsson* 1967. Ólafur Davíðsson. Merkir Íslendingar 6 131-155.

*Steindór Steindórsson* 1981. Íslenskir náttúrufræðingar. Menningarsjóður. 330 s.

*Steingrímur J. Þorsteinsson* 1969. Bjarni Thorarensen. Embættismaður og skáld.
Afmælisrit Jóns Helgasonar 30. júní 1969. 170-189.

*Sveinn Bergsveinsson* 1973. Bjarni Thorarensen – vinur ríkisins. Skírnir 147 102-
110.
*Sveinn Þórarinsson* 1846-1869. Dagbækur.

*Torfi K. Hjaltalín Stefánsson* 2001. Eldur á Möðruvöllum, saga Möðruvalla í
Hörgárdal frá öndverðu til okkar tíma. 1-2 bindi. Flateyjarútgáfan. 925 s.

*Tryggvi Gíslason* 1981. Möðruvallaskólinn 1880-1902. Í: Saga Menntaskólans á
Akureyri 1880-1980 (ritstj. Gísli Jónsson). I. bindi 1-142.

*Valtýr Stefánsson* 1932. Frá Möðruvöllum í Hörgárdal. Endurminningar og sögubrot
frá “brunabælinu”. Lesbók Morgunblaðsins 7 397-402.

**Þorsteinn Gíslason** 1932. Bjarni Thorarensen. Fyrirlestur. Lögrétta 27 47-59.

**Þorsteinn Þorsteinsson** 1953. Smásögur um Bjarna Thorarensen. Sagnaþættir
Fjallkonunnar 163-165.

**Þórhallur Höskuldsson** 1984. Merkisatburðir í sögu Möðruvallakirkju. Tíðindi
presatélags hins forna Hólastiftis 5 115-118.

## Tilvísanir

## Tenglar
* ''Frá Möðruvöllum í Hörgárdal''; grein í Lesbók Morgunblaðsins 1932

* ''Kirkjugarður Möðruvalla í Hörgárdal í gagnagrunni Kirkjugarðasamband Íslands: gardur.is.''